3 โบรก เชียร์ “ซื้อ” NER เป้า 7.85 บ. ชูกำไรปี 66 เฉียด 2 พันล้าน
3 โบรกเกอร์ แนะนำ “ซื้อ” NER เป้าสูง 7.85 บ. รับแผนขยายโรงงานที่ 3 รองรับคำสั่งซื้อเพิ่ม และจีนเปิดประเทศ คาดกำไรปีนี้โต 13% แตะ 1.97 พันล้าน
3 โบรกเกอร์ แนะนำ “ซื้อ” NER เป้าสูง 7.85 บ. รับแผนขยายโรงงานที่ 3 รองรับคำสั่งซื้อเพิ่ม และจีนเปิดประเทศ คาดกำไรปีนี้โต 13% แตะ 1.97 พันล้าน
21 มี.ค. 2566

บริษัทหลักทรัพย์ (บล.) ได้ทำการออกบทวิเคราะห์ประเมิน บริษัท นอร์ทอีส รับเบอร์ จำกัด (มหาชน) หรือ NER ทั้งในเรื่องผลประกอบการ แนวโน้มธรุกิจ รวมถึงราคาเป้าหมาย นำโดยบริษัทหลักทรัพย์ เอเอสแอล จำกัด ระบุว่า แนะนำ “ซื้อ” NER ที่ราคาเป้าหมาย 7.85 บาท ปรับประมาณการลงจากเดิมที่ 8.15 บาท สะท้อนแรงกดดันจากอัตรากำไรขั้นต้นที่ปรับตัวลงตั้งแต่ช่วงไตรมาส 4/65 แต่คาดจะค่อยฟื้นตัวได้ โดยเฉพาะในช่วงไตรมาส 2/66 หลังจากที่จีนมีการเปิดประเทศแล้ว ราคายางฟื้นตัวรวมถึงต้นทุนราคายางเฉลี่ยปรับตัวดีขึ้น ด้านค่าใช้จ่ายในการขายและบริหารยังคงควบคุมได้ดี มีแผนขยายโรงงานที่ 3 เพื่อเพิ่ม Capacity รองรับคำสั่งซื้อเพิ่มคาดแล้วเสร็จปี 67
ขณะเดียวกัน บริษัทหลักทรัพย์ ฟิลลิป (ประเทศไทย) จำกัด (มหาชน) ระบุว่า ในไตรมาส 1/66 NER ยังได้รับผลกระทบจากราคายางที่ปรับตัวลงแรงในไตรมาส 4/65 จากส่วนที่มีการขายล่วงหน้าอยู่ แต่จะดีขึ้นหลังจากไตรมาสนี้ด้วยการเปิดประเทศของจีนและอุตสาหกรรมยานยนต์ไฟฟ้าเป็นตัวช่วยหนุนราคายางปรับตัวสูงขึ้นตั้งแต่ต้นปี และบริษัทฯ มีแผนหาลูกค้าเพิ่มทั้งยุโรปและจีน ปัจจุบันมีลูกค้ารายใหญ่เข้าร่วมทดสอบสินค้าแล้ว คาดปี 66 กำไรสุทธิอยู่ที่ 1,974 ล้านบาท เพิ่มขึ้น 13% จากงวดเดียวกันของปีก่อน ราคาพื้นฐานอยู่ที่ 6.30 บาท ปรับคำแนะนำขึ้นเป็น “ซื้อ”
ด้าน บริษัทหลักทรัพย์ กรุงไทย เอ็กซ์สปริง จำกัด ระบุว่า คงคำแนะนำ “Outperform” โดย Valuation Matrix บ่งชี้ว่าราคาหุ้นยังมี Upside จากมูลค่าเหมาะสมปัจจุบันที่ 7.62 บาท (บนอัตราผลตอบแทนที่คาดหวังที่ 13.6%) ส่วน 24 เดือนข้างหน้า Future Value ยังอยู่ในแนวโน้มขาขึ้น (8.30 บาท) จากความต้องการใช้ยางพาราที่แข็งแกร่ง หนุนจากการเติบโตของอุตสาหกรรมต่อเนื่อง (ยางรถยนต์ ยานยนต์ และยานยนต์ไฟฟ้า) ขณะที่ความเสี่ยงเชิงเทคนิคอยู่ในระดับปานกลาง
ทั้งนี้คาดผลตอบแทนจากหุ้น (earnings yield) อยู่ในระดับที่จูงใจราว 16.9% ในปี 66 และ 19.9% ในปี 67 ขณะที่ค่า beta ที่สูงกว่า 2.5 เท่า (leveraged beta สะท้อนคาดการณ์ D/E ratio ที่สูงกว่า peers จากการบริหารจัดการแหล่งเงินรองรับปริมาณสินค้าคงคลังให้สอดคล้องกับคำสั่งซื้อล่วงหน้าของลูกค้า) ท่ามกลางความเสี่ยงขาลงที่จำกัดของ SET คาดจะหนุนให้ราคาหุ้น NER มีโอกาส outperform SET ในระยะถัดไป